Document ID: 32007D0314

ODLOČBA KOMISIJE
z dne 30. aprila 2007
o ukrepih Slovenije po izbruhih klasične prašičje kuge na Hrvaškem
(notificirano pod dokumentarno številko C(2007) 1830)
(Besedilo velja za EGP)
(2007/314/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 89/662/EGS z dne 11. decembra 1989 o veterinarskih pregledih v trgovini znotraj Skupnosti glede na vzpostavitev notranjega trga (1) ter zlasti člena 9(4) Direktive,
ob upoštevanju Direktive Sveta 90/425/EGS z dne 26. junija 1990 o veterinarskih in zootehničnih pregledih, ki se zaradi vzpostavitve notranjega trga izvajajo v trgovini znotraj Skupnosti z nekaterimi živimi živalmi in proizvodi (2), ter zlasti člena 10(4) Direktive,
ob upoštevanju Direktive Sveta 2002/99/ES z dne 16. decembra 2002 o predpisih v zvezi z zdravstvenim varstvom živali, ki urejajo proizvodnjo, predelavo, distribucijo in uvoz proizvodov živalskega izvora, namenjenih prehrani ljudi (3), ter zlasti drugega pododstavka člena 4(1) in člena 4(3) Direktive,
ob upoštevanju naslednjega:
(1)
Od 3. marca 2007 je bilo več izbruhov klasične prašičje kuge na Hrvaškem v bližini meje s Slovenijo. Slovenija je 8. marca 2007 na osnovi informacij, ki ji je dobila od Hrvaške, sprejela nadzorne in previdnostne ukrepe v zvezi z gospodarstvi s prašiči in gibanjem prašičev na območjih z omejitvami v občini Brežice, ki so tri in deset kilometrov oddaljeni od izbruha na Hrvaškem. Na območjih z omejitvami, oddaljenimi tri in deset kilometrov, se uporabljajo različni ukrepi, ki temeljijo na zahtevah iz Direktive Sveta 2001/89/ES z dne 23. oktobra 2001 o ukrepih Skupnosti za nadzor nad klasično prašičjo kugo (4).
(2)
Poleg tega je Slovenija 12. marca 2007 sprejela podobne ukrepe na območjih v občinah Razkrižje, Ljutomer, Ormož in Črenšovci, ki so deset kilometrov oddaljeni od drugega izbruha na Hrvaškem.
(3)
Slovenija je o sprejetih ukrepih nemudoma uradno obvestila Komisijo in države članice. Navedeni ukrepi vsebujejo prepoved odpreme prašičev in prašičjega mesa z območij z omejitvami v druge dele Slovenije in v druge države članice.
(4)
Nadzorni in previdnostni ukrepi, ki jih je sprejela Slovenija, so se izkazali za učinkovite, saj v navedeni državi članici do danes ni bil odkrit noben izbruh klasične prašičje kuge.
(5)
Kljub temu je za preprečitev širjenja klasične prašičje kuge v Skupnosti v tej odločbi primerno prepovedati odpremo prašičev z gospodarstev na območjih z omejitvami, ki jih je vzpostavila Slovenija.
(6)
Vendar se zaradi podaljšanega omejevalnega obdobja na gospodarstvih s prašiči pričakujejo težave z dobrim počutjem živali, zaradi česar je treba omogočiti odstopanja od omejitve gibanja.
(7)
Zato je treba dovoliti odpremo prašičev z območij z omejitvami, v posebej določeno klavnico, za takojšnji zakol ali na gospodarstva v navedeni državi članici, ki so zunaj območij z omejitvami, pod pogojem, da so bili rezultati preiskav prašičev negativni v skladu z Odločbo Komisije 2002/106/ES z dne 1. februarja 2002 o odobritvi Diagnostičnega priročnika, ki določa diagnostične postopke, metode vzorčenja in merila za ocenjevanje rezultatov laboratorijskih preiskav za potrjevanje klasične prašičje kuge (5).
(8)
Ker ni na območjih z omejitvami nobene klavnice, morajo slovenski organi za zakol prašičev z območij z omejitvami zaradi dobrega počutja živali določiti klavnico zunaj navedenih območij.
(9)
Slovenija mora vzpostaviti strog nadzor nad odpremo prašičev z gospodarstev z območij z omejitvami v posebej določeno klavnico ali na drugo gospodarstvo zunaj navedenih območij. Zaradi strogega nadzora ni treba mesa zadevnih prašičev obdelati v skladu z Direktivo 2002/99/ES. Poleg tega takšno meso ne sme biti vključeno v trgovino znotraj Skupnosti ali v mednarodno trgovino.
(10)
Primerno je določiti posebne ukrepe glede označevanja svežega mesa z območij z omejitvami v Sloveniji in njegove nadaljnje uporabe ter namembnega kraja predelanih proizvodov. Takšni ukrepi ne smejo zmanjšati stopnje varstva pred klasično prašičjo kugo v Skupnosti in ne smejo škoditi trgovini znotraj Skupnosti ali mednarodni trgovini.
(11)
Zato je v tem posebnem primeru ustrezno določiti posebno nadomestno identifikacijsko oznako, ki jo Slovenija lahko uporablja za sveže meso z območij z omejitvami in katere se ne da zamenjati z identifikacijskimi oznakami za prašičje meso iz Uredbe (ES) št. 853/2004 Evropskega parlamenta in Sveta z dne 29. aprila 2004 o določitvi posebnih higienskih pravil za živila živalskega izvora (6) ali iz Uredbe Komisije (ES) št. 2076/2005 z dne 5. decembra 2005 o določitvi prehodnih ureditev za izvajanje uredb Evropskega parlamenta in Sveta (ES) št. 853/2004, (ES) št. 854/2004 in (ES) št. 882/2004 ter o spremembi uredb (ES) št. 853/2004 in (ES) št. 854/2004 (7) ter oznako zdravstvene ustreznosti za sveže prašičje meso iz Uredbe (ES) št. 854/2004 Evropskega parlamenta in Sveta z dne 29. aprila 2004 o določitvi posebnih predpisov za organizacijo uradnega nadzora proizvodov živalskega izvora, namenjenih za prehrano ljudi (8).
(12)
Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO ODLOČBO:
Člen 1
1. Slovenija zagotovi prepoved odpreme prašičev z gospodarstev na območjih z omejitvami, ki jih je ta država članica vzpostavila po izbruhih klasične prašičje kuge na Hrvaškem.
Vendar so takšni prašiči lahko odpremljeni z gospodarstva, kjer so bili rezultati kliničnih in laboratorijskih preiskav prašičev negativni, v skladu s:
(a)
točko 1 in točko 3 poglavja IV(D) Priloge k Odločbi 2002/106/ES, kadar so prašiči neposredno odpremljeni v posebej določeno klavnico v Sloveniji za takojšen zakol; ali
(b)
s točkama 1, 2 in drugim, tretjim in četrtim pododstavkom točke 4 poglavja IV(D) Priloge k Odločbi 2002/106/ES, kadar so prašiči odpremljeni na gospodarstvo v Sloveniji zunaj območij z omejitvami, pri čemer morajo biti vzorci krvi za laboratorijsko preiskavo odvzeti na gospodarstvu izvora pred opremo prašičev.
2. Slovenija izvaja laboratorijske preiskave v skladu s točko 4 poglavja IV(D) Priloge k Odločbi 2002/106/ES za prašiče iz odstavka 1, ki so odpremljeni v klavnico.
3. Slovenija brez nepotrebnega odlašanja Komisiji in drugim državam članicam sporoči posodobljene sezname območij z omejitvami iz odstavka 1.
Člen 2
1. Od Slovenije se ne zahteva, da sveže meso prašičev iz člena 1(1) te odločbe ustrezno obdela, kot je določeno v Prilogi II k Direktivi 2002/99/ES, pod pogojem, da je meso označeno z oznako iz Priloge II k navedeni direktivi ali s čitljivo in neizbrisno nadomestno identifikacijsko oznako v skladu z modelom iz Priloge k tej odločbi.
Te oznake se ne da zamenjati z:
(a)
identifikacijsko oznako za sveže meso iz oddelka I Priloge II k Uredbi (ES) št. 853/2004;
(b)
oznako zdravstvene ustreznosti za sveže prašičje meso iz poglavja III oddelka I Priloge I k Uredbi (ES) št. 854/2004;
(c)
identifikacijsko oznako za sveže meso iz člena 4 k Uredbi Komisije (ES) št. 2076/2005.
2. Prašičje meso iz člena 1:
(a)
se ne odpremlja iz Slovenije v druge države članice ali izvaža v tretje države;
(b)
se pridobi, razreže, prevaža in hrani ločeno od mesa, namenjenega trgovini znotraj Skupnosti ali izvozu v tretje države;
(c)
se uporablja tako, da ni vključeno v mesne izdelke, namenjene trgovini znotraj Skupnosti ali izvozu v tretje države, razen če je bilo obdelano v skladu s Prilogo III k Direktivi 2002/99/ES.
Člen 3
Ta odločba je naslovljena na države članice.
V Bruslju, 30. aprila 2007

Labels: 17
0
3
6
18